b'\n_START_ARTICLE_\nAluetoimisto\n_START_SECTION_\nOrganisaatio ja teht\xc3\xa4v\xc3\xa4t\n_START_PARAGRAPH_\nAluetoimiston rauhan ajan vahvuus on kymmenkunta henkil\xc3\xb6\xc3\xa4. K\xc3\xa4yt\xc3\xa4nn\xc3\xb6ss\xc3\xa4 vahvuus vaihtelee sen mukaan, onko aluetoimisto osa jonkin joukko-osaston esikuntaa vai erillinen laitos._NEWLINE_Aluetoimistojen normaaliolojen teht\xc3\xa4v\xc3\xa4 on pit\xc3\xa4\xc3\xa4 yhteytt\xc3\xa4 kansalaisten ja puolustusvoimien v\xc3\xa4lill\xc3\xa4. Ne j\xc3\xa4rjest\xc3\xa4v\xc3\xa4t kutsuntatilaisuudet sek\xc3\xa4 hoitavat asevelvollisten ja puolustusvoimien virallisen asioinnin, kuten palveluspaikan muuttamisen. Lis\xc3\xa4ksi aluetoimistot k\xc3\xa4sittelev\xc3\xa4t hakemukset naisten vapaaehtoiseen palvelukseen. Aluetoimistot vastaavat kansalaisten esitt\xc3\xa4miin kysymyksiin ja tiedusteluihin sek\xc3\xa4 pit\xc3\xa4v\xc3\xa4t yhteytt\xc3\xa4 reserviin._NEWLINE_Aluetoimistoon kuuluu operatiivinen osasto, jonka teht\xc3\xa4v\xc3\xa4n\xc3\xa4 on aluetoimiston toimialueen puolustuksen suunnittelu._NEWLINE_Aluetoimiston t\xc3\xa4rkeimpi\xc3\xa4 teht\xc3\xa4vi\xc3\xa4 on sodan ajan joukkojen henkil\xc3\xb6st\xc3\xb6luettelojen sek\xc3\xa4 materiaali- ja ajoneuvosijoitusten yll\xc3\xa4pito. Suurimman osan puolustusvoimien joukosta perustavat aluetoimistot, jotka perustamisen j\xc3\xa4lkeen luovuttavat valmiin joukon operatiiviselle k\xc3\xa4ytt\xc3\xa4j\xc3\xa4lle. T\xc3\xa4m\xc3\xa4 puolestaan vastaa joukkojen kouluttamisesta ja k\xc3\xa4yt\xc3\xb6st\xc3\xa4. Muita perustajia ovat joukko-osastot ja puolustusvoimien laitokset. K\xc3\xa4yt\xc3\xa4nn\xc3\xb6ss\xc3\xa4 joukkojen perustaminen tapahtuu eri puolilla aluetoimiston aluetta sijaitsevissa perustamiskeskuksissa, joihin aluetoimisto kutsuu reservil\xc3\xa4iset ja k\xc3\xa4ytt\xc3\xb6\xc3\xb6n otettavat ajoneuvot. Perustamisvaiheessa toimintaa suojaavat ensimm\xc3\xa4isin\xc3\xa4 perustetut joukot, kuten sotilaspoliisi- ja maakuntakomppaniat suojaavat muitten joukkojen perustamista ja yhteiskunnan elint\xc3\xa4rkeimpi\xc3\xa4 toimintoja. N\xc3\xa4m\xc3\xa4 toiminnot operatiivinen osasto kartoittaa yhteisty\xc3\xb6ss\xc3\xa4 eri viranomaisten kanssa.'